Video: Beampte ‘fluit net’ toe boer saak wil aangee‘n Skermgreep uit die video. ŉ Video van ŉ polisiebeampte wat kwansuis weier om ŉ boer by te staan wat ŉ klag van betreding aanhangig wil maak, het sosiale media aan die gons. Die boer, wat anoniem wil bly, het aan Maroela Media gesê die voorval het Maandag omstreeks 12:00 by die Vaalwater-polisiestasie plaasgevind. “Ek het ingestap by die stasie; hy was die enigste beampte daar. Ek het hom gevra: ‘Can you please help me, I want to open a case of trespassing?’ Die man het net gesê: ‘I’m not going to help you.’ Hy het omgedraai en geloop,” het die boer gesê. Hy wou die klag aanhangig gaan maak het nadat hy glo sewe mense sonder toestemming op sy plaas gewaar het. “Ek was regtig nie lelik met hom of enigiets nie. Ek wíl hê die polisie moet my help, plaasmoorde is ŉ werklikheid,” het die boer gesê. Die man vertel hy het na buite gegaan, ŉ rukkie gewag en toe weer ingegaan, “gewapen” met sy selfoon. “Dít wat op die video plaasvind, is wat gebeur het. Hy het net geweier om my te help.” Brig. Motlafela Mojapelo, woordvoerder van die polisie, het aan Maroela Media gesê die polisie is bewus van die video wat die ronde op sosiale media doen. “Ons het reeds met interne ondersoeke begin om vas te stel presies wat gebeur het. Die voorval het glo in Vaalwater plaasgevind.” Mojapelo het bygevoeg die polisie is baie ernstig oor dienslewering. “Ons sal nie huiwer om stappe te doen teen enige lede wat versuim om aan dié beginsels te voldoen nie.” Kyk die video hier: